## Odluka o izmjeni i dopuni Odluke o obveznoj rezervi banaka i štedionica u kunama

### NN 32/1999 (2.4.1999.), Odluka o izmjeni i dopuni Odluke o obveznoj rezervi banaka i štedionica u kunama

# HRVATSKA NARODNA BANKA

Na temelju članka 11. i članka 67. stavka 1. točke 7. Zakona o Hrvatskoj
narodnoj banci ("Narodne novine" broj 35/95 - pročišćeni tekst) Savjet
Hrvatske narodne banke, na sjednici održanoj 26. ožujka 1999. godine, donio
je

## **ODLUKU**

### **O IZMJENI I DOPUNI ODLUKE O OBVEZNOJ REZERVI BANAKA I ŠTEDIONICA U KUNAMA**

I.

U točki V. Odluke o obveznoj rezervi banaka i štedionica u kunama ("Narodne
novine" br. 160/98 i 24/99) u stavku 2. dio rečenice koji glasi: "(radnim
danom smatra se i subota)" mijenja se u: "(radnim danom ne smatra se subota)".

II.

U točki VII. Odluke stavak 1. mijenja se i glasi:

"Od obvezne rezerve, obračunate u smislu ove Odluke banke i štedionice
mogu određeni postotak, a najviše 40%, održavati prosječnim dnevnim stanjem
na računu za namirenje (Rn 1000 i Rn 1002) te na računu blagajne (Rn 101)
i to za razdoblje održavanja."

III.

U točki VIII. Odluke stavak 1. mijenja se i glasi:

"Preostali dio obračunate obvezne rezerve, po odbitku postotnog udjela
određenog u smislu točke VII. ove Odluke, banke i štedionice izdvajaju
kod Hrvatske narodne banke, prenošenjem tih sredstava na račune izdvojene
obvezne rezerve što ih vodi Hrvatska narodna banka."

IV.

U točki X. Odluke stavak 2. mijenja se i glasi:

"Ako banka ili štedionica nije izdvojila obveznu rezervu u smislu točke
VIII. ove Odluke u punom iznosu Hrvatska narodna banka će za iznos nedostajućih
sredstava odobriti banci ili štedionici interventni kredit."

V.

Točka XII. Odluke mijenja se i glasi:

"Obračun obvezne rezerve banke i štedionice sastavljaju na obrascu što
ga propisuje Hrvatska narodna banka i dostavljaju ga Hrvatskoj narodnoj
banci sukladno odredbama točke VI. ove Odluke, najkasnije u ponedjeljak,
prvi dan novog razdoblja održavanja, radi kontrole ispravnosti obračuna.

Uz obračun obvezne rezerve banke i štedionice zadaju odgovarajući nalog
za uplatu, odnosno Hrvatska narodna banka zadaje nalog za vraćanje razlike
između stanja računa izdvojene obvezne rezerve što ih vodi Hrvatska narodna
banka i dijela obvezne rezerve koji se po podnesenom obračunu izdvaja na
taj račun."

VI.

Iza točke XII. dodaje se nova točka XIII. koja glasi:

"Iznimno od točke VIII. i XII. Odluke, za banke i štedionice koje nisu
sudionici Hrvatskog sustava velikih plaćanja račune za namirenje kao i
račune izdvojene obvezne rezerve vodi Zavod za platni promet.

U skladu s tim, preostali dio obračunate obvezene rezerve, po odbitku
postotnog udjela određenog u smislu točke VII. ove Odluke, banke i štedionice
izdvajaju kod Hrvatske narodne banke, prenošenjem tih sredstava na račune
izdvojene obvezne rezerve što ih vodi Zavod za platni promet.

Nadalje, obračun obvezne rezerve dostavlja se Hrvatskoj narodnoj banci
i Zavodu za platni promet, a nalog za uplatu odnosno vraćanje razlike između
stanja obvezne rezerve na računu izdvojene obvezne rezerve kod Zavoda za
platni promet i dijela obvezne rezerve koji se po podnesenom obračunu izdvaja
na taj račun banka i štedionica dostavlja Zavodu za platni promet."

Nastavno na to, točka XIII. Odluke postaje točka XIV., a točka XIV.
točka XV.

VII.

Ova Odluka stupa na snagu danom objave u "Narodnim novinama", a primjenjuje
se od 10. svibnja 1999. godine, kada banke i štedionice izdvajaju obveznu
rezervu za obračunsko razdoblje od 5. travnja do 2. svibnja 1999. godine.

O.br. 493/99.
Zagreb, 26. ožujka 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 32/1999-656